אייליים

**אַיָּלִיִים** (שם מדעי: *Cervidae*) היא משפחה של יונקים מעלי גירה בסדרת מכפילי פרסה. בעלת 16 סוגים ו־36 מינים.

גורם תמותה שכיח של איילים הוא פגיעה על-ידי כלי רכב. על-פי ההערכות השמרניות ביותר, מספר האיילים המתים מדי שנה מפגיעת רכב בריטניה הוא כ-40,000, ובארצות הברית המספר גבוה מחצי מיליון. שיקום איילים פצועים הוא לעיתים קרובות בלתי אפשרי. עצם ההתקרבות של בני אדם לאייל הפצוע עשויה לגרום לו ללחץ שיביא למותו, בשל מיופתיית לכידה (Capture Myopathy). במקרים כאלו, כל ניסיון לטפל באייל עשוי להגביר את הסבל שלו. בנוסף, איילים מפוחדים נוטים להגיב בתוקפנות, וניסיון להתקרב אל האייל עשוי להיות מסוכן, במיוחד עבור אדם לא מנוסה. במקרים בהם האייל לא ניתן להצלה, ביצוע המתת חסד מהירה בשטח הוא פתרון שנתמך על-ידי ארגונים רבים למען בעלי חיים. בבריטניה פועלות תוכניות הכשרה למתנדבים, אשר פועלים בשיתוף עם המשטרה ומבצעים המתה הומאנית באיילים כאשר יש צורך.

## מאפיינים ובית גידול
קרנם של האייליים (Antler) שונה מזו של מעלי גירה אחרים (Horn). קרני האיילים הן מבנים גרמיים שגדלים בכל שנה בדרך-כלל בקיץ, ולרוב רק הזכר מגדל אותן. הקרן מתחילה להתפתח אצל האיילים הצעירים, כאשר בתחילה יש לאייל שתי בליטות על הראש שמהן מתפתחות הקרניים. בזמן התפתחותן של הקרניים, עוטפת אותן רקמת עור מיוחדת (באנגלית: Velvet) שעשירה בכלי דם, והיא מספקת לקרניים חמצן וחומרי מזון הנחוצים לגדילתם. רקמה זו נשארת על הקרניים למשך מספר חודשים, עד להתקשחות העצם שבקרן. משהעצם התקשחה, רקמת העור תינתק מעל הקרן (ולא תושל ממנו).

האיילים מפרישים ריח מסוים מבלוטות הנמצאות ליד עיניהם ומצחם כדי לסמן את הטריטוריה שלהם. ריח זה משמש לעיתים ציידים המעוניינים במציאת האיילים. בנוסף, לאייליים יש שכבה מחזירת אור מיוחדת בעיניהם (Tapetum lucidum), המאפשרת להם ראיית לילה טובה. במהלך עונת הרבייה, האיילים ישתמשו בקרניהם כדי להילחם אחד בשני כדי למשוך נקבות מהעדר. שני האיילים ינועו במעגל, יעקמו את רגליהם אחורנית, ינמיכו את ראשם, ואז יתקיפו האחד את השני.

הקטן באיילים הוא הפודו הצפוני מדרום אמריקה, שגובהו בכתפיים פחות מ-40 סנטימטר, משקלו מגיע עד 8 קילוגרם ואורך הקרן שלו 10 סנטימטר. הגדול בין האיילים הוא אייל קורא (*Alces alces*) החי בצפון אמריקה, בצפון אירופה ובצפון אסיה. אייל ענקי זה מתנשא בכתפיו עד לגובה 230 סנטימטר, משקלו מגיע עד 800 קילוגרם ומוטת הקרניים המסועפות שלו מגיעה עד 180 סנטימטר.

הנקבה ממליטה שני עופרים בכל המלטה, ולעיתים רחוקות היא ממליטה שלושה. תקופת ההריון עשויה להימשך עד עשרה חודשים. מרבית העופרים נולדים כאשר פרוותם מכוסה בנקודות לבנות, אולם אלו נעלמות עם ההתבגרות (להוציא כשישה מיני איילים, שאצלם הנקודות נשארות). לאחר צאתו לאוויר העולם, נקבת האיל תנקה את העופר בלשונה ובכך היא תעלים את ריחו שמושך טורפים. האם עוזבת את עופריה לעיתים קרובות. בשבוע הראשון לחייו, העופר חלש מדי מכדי לצאת עם אמו, ולכן יישאר חבוי בעשב. לאחר שיהיה חזק מספיק, יתחיל להסתובב עם אמו. העופר נשאר עם האם במשך שנה לערך. זכרים לרוב לא רואים יותר לעולם את אמם, בעוד שנקבות לעיתים חוזרות לאמן יחד עם עופריהן שלהן, ויחד הן מקימות עדרים קטנים.

גופם של האיילים הוא גמיש וקומפקטי בדרך-כלל, ורגליהם החזקות והארוכות מותאמות לאדמת טרשים מיוערת. בנוסף, האיילים הם שחיינים מעולים. שיני הלחי התחתונה שלהם עשויות האמייל הן בעלות קצוות מעוגלים, מה שמאפשר להם ללעוס מגוון רחב של צמחים. האיילים הם מעלי גירה, ובטנם מורכבת מארבעה חללים. לרובם הגדול של האיילים יש בלוטה מיוחדת ליד כל עין. בלוטה זו מכילה פרומון מרוכז, המשמש לסימון הטריטוריה שלהם. כאשר הם מתרגשים, הם עשויים לפתוח את הבלוטות לרווחה. לכל האיילים יש כבד, אולם הם נעדרים כיס מרה. אלקרן הגדות הוא מין האייליים היחיד שאין לו קרניים, ובמקומן הוא בעל ניבים.

האיילים בררנים בבחירת מזונם. הם ניזונים מעלים. בטנם קטנה ודרישות התזונה שלהם גבוהות. במקום לאכול כמויות גדולות של מזון סיבי שקשה לעכלו ושערכו התזונתי נמוך, האייל מעדיף לאכול חומרי מזון מזינים וקלים לעיכול, כמו עלים רעננים, עשב טרי, חוטרים רכים, פירות, פטריות וחזזיות. האיילים הם צמחונים מובהקים והם מעלי גירה טיפוסיים. מזונם עובר תסיסה ועיכול בקיבה בעלת ארבעה מדורים, שבהם חיים חיידקים וחד-תאיים המסייעים בפירוק המזון ובעיקר בהפיכת תאית לסוכרים זמינים לגוף.

### קרן
[ממוזער|230px|נקבת [אייל קנדי מיניקה את בנה. ניתן להבחין במעט נקודות לבנות שנותרו על פרוותו]]
[ממוזער|230px|שמאל|עופר של [אייל פרדי לבן-זנב]]
[ממוזער|230px|שמאל|[זכר אייל הצפון]]
לכל האיילים הזכרים יש מבנים דמויי קרניים הנקראים "אנטלר", אשר בכל שנה נופלות וגדלות מחדש מנקודה מיוחדת בגולגולת שנקראת pedicle. המין היחיד שלנקבה שלו יש קרן הוא אייל הצפון. בזמן גדילתה, הקרן מכוסה ברקמה מיוחדת עשירה בכלי דם שנקראת velvet. לפני תחילת עונת הרבייה, הקרניים מתקשחות מתחת לרקמה העורית, ואז היא מושלת מעל הקרן ומשאירה אחריה קרן עצמית חזקה. לאחר עונת הרבייה, הבליטה שעל הראש והקרן מופרדות על ידי רקמה, ואז הקרן נופלת. לכל מין אייל יש קרן בעלת מבנה וצורה שונים. בעונת החורף או בראשית האביב נושרות קרני האיילים, והזכרים נותרים לפרק זמן מסוים ללא קרניים. זמן קצר לאחר מכן מתחיל תהליך צמיחה מחודש, החוזר על עצמו מדי שנה. תפקידן המרכזי של הקרניים הוא לשמש אות חזותי למעמדו ולכשירותו של הזכר. פרטים צעירים או מבוגרים אינם מסוגלים לפתח ולשאת קרניים גדולות ומרשימות, אשר גם מכבידות על התנועה ומקשות על מעבר בתוך סבכי היער והחורש – סביבת מחייתם של האיילים. לעומתם, זכרים בשיא בגרותם נושאים קרניים מפותחות וכבדות, ובכך מפגינים את כוחם ואת כשירותם.

### בית גידול
תפוצתם של האייליים רחבה, והיא כוללת את כל היבשות למעט אוסטרליה, מרבית אפריקה, ואנטארקטיקה. מספר מיני איילים הובאו בידי האדם לגינאה החדשה, אוסטרליה וטסמניה, והם מצויים שם בטבע. הם חיים במגוון בתי גידול, החל מטונדרה וטייגה, וכלה בהרים וביערות גשם טרופיים. איילים רבים חיים באקוטונים (אזורי מעבר בין שני בתי גידול), כמו האזורים שבין יערות וסבכי שיחים (הסוואה) ובין ערבות וסוואנות (שטחים פתוחים).

## חשיבות כלכלית
לאיילים יש מזה זמן רב חשיבות לאדם. בשר האייל הוא אחת מהסיבות לשמן הוא מגודל וניצוד. שימוש נוסף נעשה בעורו של האייל, המשמש לייצור נעליים, מגפיים וכפפות. מקרניו של האייל ניתן לייצר כפתורים וידיות של סכינים. הסאמים מסקנדינביה ועמים נוודים אחרים בצפון אסיה השתמשו באייל הצפון לצורכי מזון, ביגוד ותחבורה. בשר האייל משמש להכנת מאכלים רבים, ובאנגלית זכה לשם מיוחד - Venison.

## כשרות האייל
אַיָּל נמנה בתורה בין החיות הטהורות המותרות באכילה (דברים יד ה; יב טו- כב, טו כב),והוא גם אחד מן המאכלים שעלו תדיר על שולחנו של המלך שלמה (מ"א ה ג). עד לימינו השתמרו עדויות רבות לשחיטה כשרה של מיני איילים שונים ברחבי העולם, ובהם: אייל הכרמל, אייל קנדי, יחמור אירופי (Dama dama) ואייל הצפון. בישראל התעורר פולמוס הלכתי לגבי כשרותו של האיל האדמוני.

## מיון
[ממוזער|שמאל|230px|[אייל אציל]]
[ממוזער|שמאל|230px|[מונטיאק הציצית]]
[ממוזער|שמאל|230px|[פודו דרומי]]
[ממוזער|שמאל|230px|[אייל נקוד]]
[ממוזער|שמאל|230px|נקבת [אייל קורא]]
[שמאל|ממוזער|230px|נקבת [אייל הביצות]]
*תת-משפחה *Procervulinae*
***סוג: *Procervulus* - נכחד
*תת-משפחה: איילי העולם הישן (Cervinae)
**שבט: **איילים** (*Cervini*)
***סוג: *Allocaenelaphus* - נכחד
***סוג: ארוונוצרוס (*Arvernoceros*) - נכחד
***סוג: *Candiacervus* - נכחד. ייתכן ששייך לסוג *Megaloceros*
***סוג: *Cervavitus* - נכחד. ייתכן ששייך לסוג *Megaloceros*
***סוג: מטצרווצרוס (*Metacervoceros*) - נכחד
***סוג: קרויזטוצרוס (*Croizetoceros*) - נכחד
***סוג: אאוקלדוצרוס (*Eucladoceros*) - נכחד
***סוג: *Gona* - נכחד
***סוג: מגלוצרוס (*Megaloceros*) - נכחד
***סוג: *Neomegaloceros* - נכחד
***סוג: *Nesoleipoceros* - נכחד
***סוג: *Orchonoceros* - נכחד. ייתכן ששייך לסוג *Megaloceros*
***סוג: *Pliocervus* - נכחד
***סוג: פרמגצרוס (*Praemegaceros*) - נכחד. ייתכן ששייך לסוג *Megaloceros*
***סוג: *Praesinomegaceros* - נכחד. ייתכן ששייך לסוג *Megaloceros*
***סוג: *Pselcupsoceros* - נכחד
***סוג: *Pseudodama* - נכחד
***סוג: סינומגצרוס (*Sinomegaceros*) - נכחד. ייתכן ששייך לסוג *Megaloceros*
***סוג: אייל זהוב (*Hyelaphus*)
***סוג ומין יחיד: אייל נקוד (*Axis axis*)
***סוג: אייל (*Cervus*)
***סוג ומין יחיד: אייל ת'ורולד (*Przewalskium albirostris*)
***סוג: אייל רוסה (*Rusa*)
***סוג: אייל רוסרבוס (*Rucervus*)
***סוג ומין יחיד: אייל אלדי (*Rucervus eldi*)
***סוג ומין יחיד: אייל דוד (*Elaphurus davidianus*) - נכחד מהטבע
***סוג: יחמור (*Dama*)
**שבט: מונטיאקים (Muntiacinae)
***סוג: דיקרוצרוס (*Dicrocerus*) - נכחד
***סוג: אאופרוקס (*Euprox*) - נכחד
***סוג: *Eustyloceros* - נכחד
***סוג: *Paracervulus* - נכחד
***סוג: *Stephanocemas* - נכחד
***סוג ומין יחיד: מונטיאק הציצית (*Elaphodus cephalophus*)
***סוג: מונטיאק (*Muntiacus*)
**תת-משפחה: איילי העולם החדש (Odocoileinae)
***סוג: *Bretzia* - נכחד
***סוג: צרוולציס (*Cervalces*) - נכחד
***סוג: *Libralces* - נכחד
***סוג: *Procapreolus* - נכחד
***סוג: *Pseudalces* - נכחד
***סוג: *Agalmaceros* - נכחד
***סוג: *Antifer* - נכחד
***סוג: *Charitoceros* - נכחד
***סוג: *Eocoileus* - נכחד
***סוג: *Epieuryceros* - נכחד
***סוג: *Morenelaphus* - נכחד
***סוג: *Torontoceros* - נכחד
***סוג ומין יחיד: אייל קורא (*Alces alces*)
***סוג ומין יחיד: אייל הצפון (*Rangifer tarandus*)
***סוג ומין יחיד: אייל הביצות (*Blastoceros dichotomus*)
***סוג ומין יחיד: אייל הפמפס (*Ozotoceros bezoarticus*)
***סוג: אייל האנדים (*Hippocamelus*)
***סוג: אייל פרדי (*Odocoileus*)
***סוג: מזאמה (*Mazama*)
***סוג: פודו (*Pudu*)
***סוג ומין יחיד: אלקרן הגדות (Hydropotes inermis)
***סוג: אייל הסבך (*Capreolus*)

## קישורים חיצוניים

* אביעד פרנקל, 
* 

## הערות שוליים

*
קטגוריה:בעלי חיים שתוארו ב-1820
קטגוריה:טקסונים שתוארו בידי גאורג אוגוסט גולדפוס
קטגוריה:בעלי חיים בתנ"ך